《阙题》
明代·陈向廷

胜地阴阳会，灵源造化功。招提疑佛力，开辟谢愚公。

世界三千疑，云霞咫尺中。江流瞰衣带，村落隐蒿蓬。

百折缘孤磴，千章护法宫。雪花飞瀑布，笙响奏松风。

磬度诸天静，灯传上刹红。玉环留变化，金锁没玲珑。

净室虚窗白，禅房曲径通。磨崖寻古碣，卓锡跨飞虹。

极岸喧归棹，危檐对晚鸿。诸形皆有漏，浩劫杳无穷。

寂寞三乘远，皈依四谛同。道心得寥廓，佳兴到鸿濛。

岂有无生诀，苍茫叩碧空。

作者简介：陈向廷，字仪翔。东莞人。明神宗万历二十六年（一五九八）进士。授徽州府推官。累迁户部郎中。有《百尺楼稿》。清温汝能《粤东诗海》卷四二有传。